**ШӘКӘРІМ ТАҒЫЛЫМЫ**

Қазіргі бетбұрыс кезінде әдебиет пен өнер аясында осы күнге дейін белгісіз болып келген қаншама жұлдыздар жарқырай түсті. Таңқалған жас ұрпақтың көз алдына қазақ жерінде өніп – өскен бәйтерек пен арыстар айқын болды. Сол арыстың бірі - Шәкәрім Құдайбердіұлы туғанына биыл 165 жыл толды. Шәкәрім - ұлы Абайдың мұраттас мұрагер шәкірті, аса ірі ақын, Абай шәкірттерінің ішінде көп жасағаны да,көп жазғаны да, лирик, композитор, музыкант, философ, тарихшы, орыс және шығыс классиктерімен қазақ жастарын таныстырған шебер аудармашы, бармағынан өнер тамған сегіз қырлы өнерпаз, үлкен мәдениет қайраткері, ғалым.

Адамдық борышың - халқыңа еңбек қыл... «Мен қазақпын» деген естінің өмірлік мақсат-міндетін екі-ақ ауыз өлеңге сыйғызған ақын Шәкәрім Құдайбердіұлының әдеби мұрасы аса бай және көп қырлы. Абайдың жанында жүріп тікелей шығармашылық тәлім - тәрбисін көрген Шәкәрім, ұлы ақынның сөз өнеріне деген айырықша сүйіспеншілігі мен ықыласын жан жүрегімен сезіне қалыптасты. Оның шығармашылығындағы ең басты тақырып өмір сүріп отырған заман шындығы, ал ой- арманы- қазақ халқының біртұтас ұлт ретінде ұйысуы болды. Шәкәрім адамдардың жолын, өмірін жақсарту жолында керемет нақыл сөздермен сын айтқан.

«Шенеунік ісін қылмаңыз - әділет жолын таңдаңыз»,

«Жүрегі таза адам - қиянатқа бармайды»,

«Егін сал, не сауда қыл, малыңды бақ,

Білім білген әр істе шебер болмақ,

Қол өнерден пайда қыл үйреніп,

Кетпес дәулет осы ғой әмбеге хақ» немесе былай деген-

«Жалқаулық, көрсеқызар, ашу мақтан,

Арамдық, өтіріктен ерте сақтан

Күні бұрын жуытпа маңайына,

Есер, есіріп ынжықтық - солар жақтан» - деген сөздері бір үн, сенім ұялататындай. Ақын ойларының дәлдігі, Шәкәрім жүрегінің сезімталдығы мен көрегендігі оның шығармаларын бүгінгі күнмен де үндестіріп, олардың өміршеңдігін танытып жатыр. Шәкәрімнің өз заманында айтқан терең ойларымен сырлы сөздері дәл қазір өмірге келгендей сезілетіні бар. Өмір өріне шыққан ақсақал көзімен ғана емес, өнер биігіне жеткен ақылгөй тұрғысынан өз басы жұмыр пенде атаулының фәни ғұмырына баға береді. Шәкәрім атамыздың қай өлеңін, қай шығармаларын алсақта, астарында үлкен мән, терең ой, философия жатқанын байқаймыз. Ұлы бабалардың, тұлғалардың арасындағы рухани сабақтастықты саралау, шығармаларын меңгерте отырып, баланың бойына, жүрегіне рухани білімді, жылулықты сезіндіру міндетіміз. Әрбір бала, Шәкәрімнің өлеңдерін оқып, жүрегіне тоқып сусындап өсуі тиіс.

Шәкәрім атамыздың мынадай керемет сөздері бар: «Бір Аллаға сиынған арам өлмес, Құдайсыз қу қолынан істе келмес». Әр сөздерінің, өлендерінің астарын адамгершілік тұрғыдағы рухани құндылықтарды анық көреміз. Шыны керек, ұлы бабамыздың күш қуатына, шыдамдылығына тамсандым, себебі, өз ойынан бас тартпай, көп қиындыққа тап болса да мойымады, еңсесін түсірмей, басын тік ұстап болашаққа ұмтылды. Ақынның сол шығармалары қазіргі күнге дейін жетіп, рухани азық боп, қазіргі уақытқа дейін өз маңыздылығын жойған жоқ...

Шәкәрім Құдайбердіұлы екі өмірге де керекті «ар-ұждан» деп, «ар іліміне» сара, дара жолды салып беріп кеткен рухани, ұлы ұстаз деп нық сеніммен айта аламын. Себебі, Шәкәрім Құдайбердіұлының «Әдеби мұрасының түп қазығы – ақ жүрек, таза ақыл, адал еңбек, иесі түзу адамды қалыптастыру, сол арқылы қоғамды түзеу» екенін естен шығармауымыз керек.

Сонымен қорыта айтқанда, Шәкәрім шығармашылығы – тұнып тұрған нақыл мен философия. Онда автор замана адамының мінез-құлқын терең ашып көрсетеді. Осы жағымсыз қылықтары бүкіл елдің артта қалуының себепшісі екенін баса көрсетеді. Бәрінің себепшісі – надандық. Ақын философиялық ой – толғамдарында «Адамда екі түрлі мақсұт бар, оның бірін тән мақсұты, бірін жан мақсұты дейміз. Қара басының қамын ойлап, өзімшілдік, мақтан көксейтін - тән мақсұты. Адамшылық, ар мен адал еңбек іздейтін – жан мақсұты. Бастапқыны көксейтін адам зұлымдық, қиянатпен болса дамал, мансап, мақтан табуға құмар болады. Соны көксеген адамның адал еңбек, ақ ниеттен басқа іздейтіні жоқ, ол адам баласын ала көруді ,қиянат қылуды тіпті ұнатпайды: адам жас күнінде тәжірибесіз балалықпен сәкекүл сәнді киімге, кеңесшіл қызығып, соған құмар болады. Қиянат қылып әдеттенгендердің қоя алмайтыны да, адамшылық арды бұзбауға құмарланғандардың адал еңбек, ақ ниеттің жолында құрбан болатындардың да әдет алып кеткендіктен болады. ...Адам бірінен-бірі көріп тәлім алады» дейді. Сонда адам бір-біріне қарап өссе, өткеніміздің құнды дүниесінен ажырап қалған бүгінгі ұрпақты ар-намыс, ождан, адамгершілік тұрғысынан тәрбиелеу – бүгінгі күннің басты міндеті. Олай болса, қай шығармасын алсақ та адами құндылықты сөз етіп, кейінгіге өсиет айтатын Шәкәрім шығармалары - біздің басты құралымыз болмақ керек.

*Ахтай Ж.М.*

 *ҚазҰУ 1-курс магистранты*